OBH 7697/1997. 
Az állampolgári jogok országgyűlési biztosának jelentése
Ügyintéző: Dr. Zsiga Jánosné

Az eljárás megindulása

L.P. panaszos Hivatalunkhoz 1997. augusztus 28. napján intézett panaszában a sérelmére még 1992. évben külföldi munkavállalás címén 25.000 Ft felvételével megvalósított csalás miatt folyamatban volt nyomozás hiányosságait, köztük az eljárás eredményéről történő tájékoztatásának hiányát sérelmezi. 

Mivel az adott esetben felmerült az Alkotmány 2. § (1) bekezdésében írt jogállamiság lényegi elemét képező jogbiztonság sérelmének gyanúja, vizsgálatot rendeltem el. Ennek keretében intézkedtem a rendelkezésre álló nyomozási iratok másolatának beszerzése iránt, amelyre azonban - az alább kifejtett körülményekhez képest - nem volt lehetőség.

A tényállás és a vizsgálat megállapításai

A Dunaújvárosi Rendőrkapitányság 2401/1992. bü. számon nyomozást folytatott K. R. L. német állampolgár ellen csalás bűntette miatt. Az ügyben irányadó tényállás szerint K. R. L. a dunaújvárosi székhelyű BIORES Kft. ügyvezetője volt. A Kft. újsághirdetés útján 1992. év tavaszán építőipari munkásokat toborzott 25.000 Ft befizetése ellenében. E befizetést több száz személy teljesítette, azonban a Kft. egyetlen személyt sem közvetített ki németországi munkavégzésre.

A Kft.-nek az OTP Dunaújvárosi Fiókjánál elkülönített egyszámlájára a jelentkezők összesen 11.630.000 Ft összeget fizettek be. A számla felett kizárólag K. R. L. rendelkezett, aki a fenti összeget az 1992. április 23. napja és 1992. június 3. napja közötti időben felvette, majd az utóbbi napon a Magyar Köztársaság területét elhagyta. Feltehetően Németországba távozott, ekként gyanúsítottként történő felelősségre vonására sem kerülhetett sor.

1993. évi május hó 23. napján a Legfőbb Ügyészség a nevezettel szembeni büntetőeljárás lefolytatását felajánlotta a Német Szövetségi Köztársaság Szövetségi Igazságügy-miniszterének, egyben az eljárás lefolytatásához szükséges eredeti nyomozási iratokat is megküldte. Az eljárás eredményéről a Legfőbb ügyészség még nem kapott értesítést.

A nyomozás másolati iratait a Dunaújvárosi Rendőrkapitányság 1996. évi február hó 12. napján selejteztette. 

A Legfőbb Ügyészség a Hivatalunknál előterjesztett panasz tárgyában lefolytatott eljárás során a panaszost a kártérítési igénye érvényesítésének lehetőségéről értesítette.

A vizsgálat eredményeként megállapítottam, hogy az ismertetett okokból sem az eredeti nyomozási iratok, sem pedig azok másolatai nem állnak rendelkezésre. Így nincs megfelelő ténybeli adat a nyomozás esetleges hiányosságaira, illetve arra nézve, hogy a panaszos a bűnügyben szerepelt-e, s ha igen, sértettként érdekelt volt-e.

A szóban lévő körülmények tükrében tehát a panaszos által hivatkozottak szerint, a közel hat évvel ezelőtt esetlegesen megvalósított alkotmányos visszásság megállapíthatóságára ezidő szerint már nincsen megfelelő ténybeli alap. Ezért az országgyűlési biztos az 1993. évi LIX. törvény 20. §-ában írt intézkedés megtételére sem látott indokot.

Budapest, 1998. április "      "

Gönczöl Katalin